《西风起高原一首奉送应之太博东归》
宋代·吕陶

西风起高原，万象动秋色。渺瀰洁寒流，惨淡升杲日。

嗈嗈云端洁，所响知自择。岂独顺寒暑，行将避矰弋。

萧萧林间叶，早暮见疏密。危梢怯摇撼，懔若遇彊敌。

骚人与志士，趋向在幽寂。悲歌节物变，浩叹岁月失。

远忧积不解，难以斗酒涤。中夜抚鸣琴，馀声写沈郁。

窃尝穷天运，舒惨固其职。胡为世网中，情熊异休戚。

达观殊不尔，旷怀居自适。伟欤当世贤，明爽照今昔。

孤高松柏操，肯与霜雪易。磊落鹰隼拳，何惮狐兔击。

天涯共一笑，肝胆露纤悉。相从恨不早，此别重嗟惜。

夷途快览望，还驭忘涉历。悲哉宋玉赋，安可赠行客。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。